從張聖塗乞石
作者：李昭玘
朝代：宋

paragraphs: 先生築高隠，趣好清且獨。
雲龍峰上石，跋草自鏨斸。
發竅號陰怪，窮根攬坤腹。
山靈不敢愛，鞭叱滿崖谷。
危躋已穿履，大載幾折軸。
直欲起巖巖，未容買碌碌。
心營合天造，指化出神速。
突兀傲中巔，憑陵勇雙矗。
獸蹲目睥睨，龍攫腰回蹙。
縮脰立幽鳥，擎顱卧孤犢。
鯨鱗老廉利，相角怒撐觸。
軒昂鶴引咮，贔屭鼇跂足。
騰空快高思，排峭驚醉目。
伊余朅來遊，步百吟周復。
願從乞其餘，伴我東牆竹。
猿鶴莫相嗔，此客意非俗。
常令月色照，敢使塵土辱。
日待風雨來，起看空遶屋。